ועדת הפנים ואיכות הסביבה, כנסת 18, פרוטוקול מספר 319, 2011-01-19 09:30

דוד אזולאי: בוקר טוב.

דוד אזולאי: רבותיי, אני פותח את ישיבת ועדת הפנים והגנת הסביבה.

דוד אזולאי: על סדר היום אלימות שוטרים ואלימות כלפי שוטרים, בהשתתפות מפכ"ל המשטרה.

דוד אזולאי: רבותיי, אני רוצה לשתף את חבריי, חברי הכנסת: הישיבה הזאת נקבעה לפני כחודש ימים, וביקשנו שהמפכ"ל יופיע כאן, ומכל מיני סיבות, המפכ"ל הודיע: כן יכול, לא יכול – בסופו של יום, נקבע מועד שהמפכ"ל קבע אותו.

דוד אזולאי: הוא קבע את היום, הוא קבע את השעה, הוא קבע הכל.

דוד אזולאי: יותר מזה.

דוד אזולאי: אמר: אני מבקש להוסיף לסדר היום לא רק נושא של אלימות שוטרים כפי שהוועדה ביקשה, אלא ביקש להוסיף בסדר היום אלימות של אזרחים כלפי שוטרים.

דוד אזולאי: נעניתי לבקשתו של המפכ"ל והסכמתי לכל התנאים, ובלבד לקיים דיון ענייני עם המפכ"ל בוועדה הזאת.

דוד אזולאי: לצערי הרב אמש, אחרי שיצאה הודעה לתקשורת, נודע לי, באמצעות עוזרו של השר לביטחון פנים, שהמפכ"ל מבקש להודיע שהוא לא יכול להשתתף.

דוד אזולאי: אינני יודע מה הסיבות, אני מצפה, קודם כל, לקצת נימוס, קצת דרך ארץ, להרים טלפון אישי, להתנצל.

דוד אזולאי: יכול להיות שיש בעיות אישיות – אנחנו הרי כולנו, בסופו של יום, בני אדם.

דוד אזולאי: אז הייתי מצפה שלפחות ירים טלפון, יתנצל על כך שהוא לא יכול לבוא.

דוד אזולאי: אז הוא הודיע: אדוני, אני לא יכול לבוא, באמצעות עוזרו של השר אהרונוביץ.

דוד אזולאי: אמרתי: עלי זה לא מקובל.

דוד אזולאי: ואז הוא אמר לי שהוא ישלח קצינים בכירים.

דוד אזולאי: אני מאד מכבד את נוכחותכם כאן ואני מעריך את זה שבאתם לכאן.

דוד אזולאי: אמרתי לו: אדוני, אם הייתי רוצה את הקצונה הבכירה והייתי מבקש את הסמפכ"ל או כל אדם אחר, הייתי מבקש.

דוד אזולאי: זה לא הדיון.

דוד אזולאי: הדיון הוא שהמפכ"ל יבוא.

דוד אזולאי: הנושא של אלימות שוטרים הוא על סדר היום הציבורי.

דוד אזולאי: הדברים נראים נורא ואיום, ואנחנו חייבים לשמוע – וגם להגן על המשטרה.

דוד אזולאי: בשביל זה אנחנו פה.

דוד אזולאי: לצערי הרב, המפכ"ל בחר שלא להגיע לישיבה הזאת, ואני מוחה מחאה נמרצת.

דוד אזולאי: אני חושב שדבר כזה הוא סוג של אלימות.

דוד אזולאי: כאשר מפכ"ל לא מגיע, ובהתראה מאוחרת מאד – אתמול בערב – הוא מודיע שהוא לא יבוא, אני רואה בכך אלימות של המשטרה כנגד ועדת הפנים.

אריה ביבי: אלימות זה חריף.

דוד אזולאי: זה חריף, אבל מה אני יכול לעשות?

אריה ביבי: יחס לא הוגן.

דוד אזולאי: אין שום דבר שמצדיק שהמפכ"ל לא יבוא, ויודיע לילה לפני כן שהוא לא מופיע לכאן.

דוד אזולאי: לכן, חבריי חברי הכנסת, אני מחליט ואני מבקש לנעול את הישיבה.

דוד אזולאי: אני מתנצל בפני הקצינים הבכירים שהגיעו לפה, בפני היועץ המשפטי, בפני כל אנשי מח"ש שהגיעו.

אורי מקלב: אתה לא צריך להתנצל, למה אתה מתנצל?

אורי מקלב: היו"ר דוד אזולאי:     	אני מתנצל, זה לא מוריד מכבודי.

אורי מקלב: אין לי בעיה עם זה, בכל זאת אנשים כיבדו אותנו פה.

אורי מקלב: לפחות כלפיהם - - -

אורי מקלב: אני רוצה רק להראות את ההבדל.

אורי מקלב: אני רוצה להוסיף טייטל.

דוד אזולאי: אז אני מודיע, רבותיי, על נעילת הישיבה ואנחנו נקיים מועד אחד לדיון בישיבה הזאת.

דוד אזולאי: תודה רבה.

אורי מקלב: אני מציע שנגיש הצעה דחופה לסדר היום.

דוד אזולאי: הישיבה נעולה.